NACIONALNI stožer civilne zaštite objavio je najnovije informacije o koronavirusu u Hrvatskoj.

"Broj novozaraženih u 24 sata je 28. Ukupan broj je 2009. Ukupno testiranih je 30.213. Hospitaliziranih imamo 4 više, od toga je na respiratoru 21, 2 više nego jučer. 982 osobe su ukupno ozdravile, a 99 je novoozdravljenih u 24 sata", rekao je ravnatelj Hrvatskog zavoda za javno zdravstvo na presici.

Potvrdio je da je preminula jedna žena u Splitu te da je imala prethodne bolesti.

Lokalni stožer Splitsko-dalmatinske županije jutros je objavio da je u splitskoj bolnici umrla još jedna žena iz splitskog Doma zaražena koronavirusom. Riječ je o ženi rođenoj 1928. godine, bolovala je i od nekoliko kroničnih bolesti, a ukupno je osma žrtva iz Doma za starije i nemoćne u Vukovarskoj ulici.

TEKSTUALNI PRIJENOS

"Broj novozaraženih u 24 sata je 28. Ukupan broj je 2009. Ukupno testiranih je 30.213. Hospitaliziranih imamo 4 više, od toga je na respiratoru 21, 2 više nego jučer. 982 osobe su ukupno ozdravile, a 99 je novoozdravljenih u 24 sata", rekao je šef HZJZ-a Krunoslav Capak.

Potvrdio da je umrla žena u Splitu s prijašnjim bolestima, čime je ukupni broj preminulih porastao na 51.

Božinović o mjerama

"Odlukama se omogućava rad trgovinama, osim onih u trgovačkim centrima, s time da trgovine prehrambenim i higijenskim potrepštinama u trgovačkim centrima rade i dalje. Počinju raditi postolari i krojači", rekao je ministar Davor Božinović.

Ponovio je i da se od 2. svibnja omogućava održavanje vjerskih okupljanja.

Oni koje će imati radno vrijeme duže od deset sati morat će imati dvokratno vrijeme s pauzom da se obavi dezinfekcija. Nedjeljom i blagdanima neće biti dozvoljen rad, osim kioscima, pekarnicama i trgovinama na benzinskim crpkama, rekao je Božinović.

Capak je rekao kako još nisu napravili preporuke za vjerska okupljanja i za druge objekte koji se otvaraju u drugoj i trećoj fazi.

"Mislim da s brojem ozdravljenih možemo biti zadovoljni. Prvi put je broj ozdravljenih veći od broja oboljelih. Taj trend će se nastaviti ako se i dalje svi budemo pridržavali pravila", rekla je Alemka Markotić.

Kaže da ima nekoliko slučajeva s prolongiranim pozitivnim nalazom, i da će se o tome dodatno konzultirati s Capakom.

Rekla je da je u svijetu riječ o vrlo malom broju ljudi i da su oni najčešće bez simptoma.

Božinović o outletima

Božinović odgovara na pitanje što će biti s outletima. "Treba malo čitati ovu uredbu. Rad unutar trgovina unutar trgovačkih centara se ne dopušta, osim za dućane s prehrambenom i higijenskom robom. Ono što je izvana, nema nikakve razlike između nekog dućana u gradu i nekog u outletu", rekao je Božinović dajući tako do znanja da će outleti moći raditi.

Dodao je da je struka rekla da se ide prema popuštanju, ali da uspjeh svega toga ovisi o tome kako će se svaki pojedinac ponašati, hoćemo li se pridržavati epidemioloških pravila i higijene.

"Naš cilj je da kod povratka u normalu stalno radimo korak naprijed, a to ćemo raditi ako se budemo pridržavali epidemioloških pravila kako ne bismo napravili nijedan korak natrag. Sigurno će da ćemo i u danima koji slijede davati puno odgovora jer vjerujemo da će biti puno pitanja. Da bismo se vratili u normalu moramo se ponašati onako kako se ponašamo od početka. To kako je bilo prije ćemo još pričekati dok medicina ne kaže da je našla rješenje", rekao je Božinović.

Capak o mjerama za trgovine s odjećom

Za prodaju odjeće Capak je rekao da je dozvoljena osim u šoping-centrima jer nije zabilježen prijenos koronavirusa na tekstilu. Gdje god je to moguće će se preporučiti da se ne koriste kabine nego da se roba uzme kod kuće i da se onda proba i vrati u slučaju potrebe. Rizik je najveći kod one odjeće koja se oblači preko glave, tu mogu ostati kapljice. Preporuka je da se roba koja se vrati stavi pet dana sa strane da virus, ako postoji, odumre, pojasnio je Capak.

Capak odgovara na pitanje o tome koje će epidemiološke mjere biti propisane: "Vodili smo računa da se to treba iskomunicirati široko s medijima i svakim građaninom. Radi se o mjerama higijene i distanciranje. U nekim objektima će se trebati nositi maske."

Naveo je i primjer knjižnica gdje će biti preporuka da sve knjige budu "obučene" u najlon kako bi se mogle dezinficirati.

Sportaši, autoškole, tržnice, teretane...

Što se dozvole za sportaše prve kategorije tiče, Capak je rekao da će temeljna preporuka biti veća distanca i higijena. Svlačionice i tuševi neće se moći koristiti.

Božinović kaže da će se na tržnicama sada moći prodavati i svježa konzumirana jaja, med, cvijeće.

Tekst se nastavlja ispod oglasa

Što se tiče otvaranja autoškola, to će se pitanje još dodatno razmatrati i moguća je posebna odluka o tome, rekao je Božinović.

"Što se rekreacijskog sporta i teretana tiče, naravno da smo razgovarali, ali ključna je faznost, da ne dopustimo odjednom previše toga", kazao je Capak.

Božinović o otvaranju granica, Capak o otvaranju vrtića i škola

Božinović odgovara na pitanje kada će se otvoriti granice: "EU je donijela odluke da se europske i vanjske granice drže zatvorene do sredine svibnja, dalje ćemo vidjeti."

Dodao je da će biti bolje za sve ako u EU bude što više suradnje i zajedničkih odluka.

Kaže da uvijek postoje izuzeci što se tiče prelaska granice kad je riječ o humanitarnim pitanjima, poput sprovoda.

"Ne mogu komentirati hoće li se roditeljima prepustiti da odluče hoće li djeca ići u školu ili ne. Ako nam se da zadatak da napravimo mjere za otvaranje vrtića ili škola, epidemiolozi će to napraviti, ali to sigurno neće biti kao prije", rekao je Capak o otvaranju vrtića i škola.

Capak je rekao da se platnene maske ne mogu preporučiti za medicinske razlike, no da i platnena maska zaustavlja aerosol koji nastaje kod kašljanja i kihanja. Kaže da se preporučuju maske u zatvorenim prostorima gdje boravi veći broj ljudi, a da je to ponekad dobro i na otvorenim prostorima.

"Bilo bi jako dobro da ljudi koriste maske", rekao je Capak.

Rekao je da i dalje vrijedi preporuka da se radi od kuće.

"Ušli smo u novu fazu i ne bismo ušli u tu fazu da građani nisu poštovali ono što smo govorili. I ova druga faza ovisi koliko ćemo se pridržavati svih temeljnih epidemioloških uputa, uključujući i nošenje maski. To nisu medicinske maske, nego pokrivala za usta i nos koje koriste u sprječavanju kapljičnog prijenosa bolesti. Preporuke koje ćemo danas objavit će koristiti građanima i poslodavcima da se organiziraju najbolje i da prođemo i drugu fazu s malo oboljelih i da budemo korak ispred virusa", zaključio je Božinović.

Jučer osamdeset posto novozaraženih u Splitsko-dalmatinskoj županiji

Jučer je Nacionalni stožer na dnevnoj presici izvijestio o 31 novozaraženoj osobi, od toga najviše u Dalmaciji te dvoje umrlih u Splitu

Od 31 osobe za koju je u posljednja 24 sata potvrđena zaraza čak ih je 25 iz Splitsko-dalmatinske županije, gdje je KBC-u umrlo dvoje štićenika iz splitskog i makarskog doma za starije, čime se ukupan broj umrlih na razini zemlje povećao na 50.

Splitsko-dalmatinski Stožer civilne zaštite izvijestio je da je umrli muškarac, rođen 1934., bio štićenik Doma za starije i nemoćne osobe u splitskoj Vukovarskoj ulici, a druga umrla osoba, rođena 1926., bila je korisnica Doma za starije i nemoćne osobe u Makarskoj.

To je sedma žrtva iz splitskog Doma za starije u kojem je prije nešto više od dva tjedna došlo do proboja virusa među štićenike i zdravstvene djelatnike.

Hrvatska udruga ugovornih ordinacija (HUUGO) kazneno je prijavila splitsko-dalmatinskog župana Blaženka Bobana i ravnatelja Doma za starije Ivana Škaričića tereteći ih da je do širenja zaraze i smrtnih slučajeva u domovima došlo zbog kršenja Zakona o zaštiti pučanstva od zaraznih bolesti.

Prema podacima lokalnih stožera zaraza koronavirusom u četvrtak je potvrđena za još pet osoba u koprivničkom Domu za starije i nemoćne, gdje je sada ukupno zaraženo 28 osoba - 23 štićenika i pet zaposlenika. Među petero novozaraženih je četvero štićenika i jedan zaposlenik.

Plan popuštanja obuhvaća trgovine, prijevoz, frizere, štekate

Što se tiče vladinog plana popuštanja mjera, prvoj fazi popuštanja omogućit će se otvaranje trgovina, osim unutar trgovačkih centara, knjižnica, muzeja, gradskog prijevoza, treninga; u drugoj fazi omogućit će se puni rad zdravstvenog sustava, ali i primjerice rad frizera, brijača, pedikera, a trećoj okupljanja do 10 osoba, rad trgovačkih centara, vrtića, razredne nastave, štekata.

Predviđeno je i uvođenje međužupanijskih prijevoznih linija i linija domaćeg zračnog prijevoza te otvaranje ugostiteljskih objekata isključivo na vanjskim prostorima i terasama. Ugostiteljski objekti u smještajnim kapacitetima bili bi otvoreni samo za korisnike usluga smještaja, otvorili bi se nacionalni parkovi i parkovi prirode i proširile mogućnosti za izdavanje e-propusnica.

Vlada je odlučila dopustiti i vjerska okupljanja od 2. svibnja. Stožer civilne zaštite i Hrvatski zavod za javno zdravstvo će izraditi precizne preporuke i upute.

Plenković je izvijestio i kako je odlučeno da se državna matura održi od 8. do 29. lipnja.

Nastavlja se i zabrana održavanja javnih događaja i velikih okupljanja.

Epidemiolozi će, kako je najavio premijer, izraditi precizne upute o korištenju maski za lice, zaštitnih i medicinskih maski, radi javnog prijevoza.

Pozvao je starije osobe, kronične bolesnike i druge s pojačanim rizikom od zaraze covidom-19 da ostanu kod kuće i što manje se izlažu mogućnosti zaraze.